ธกส.เผยผลสำรวจ ฝึกอาชีพรายได้เพิ่ม
ธ.ก.ส.ลุยประเมินผล ผู้มีรายได้น้อยเข้าอบรมอาชีพ 2.7 ล้านราย ล่าสุดพบ 1.2 ล้านราย มีรายได้เพิ่ม
28 ก.ย. 2561

ธ.ก.ส.ลุยประเมินผล ผู้มีรายได้น้อยเข้าอบรมอาชีพ 2.7 ล้านราย ล่าสุดพบ 1.2 ล้านราย มีรายได้เพิ่ม
นายสุรพงศ์ นิลพันธุ์ รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยถึงความคืบหน้ามาตรการพัฒนาคุณภาพชีวิต ผู้มีบัตรสวัสดิการแห่งรัฐ หรือบัตรคนจน ที่ได้เริ่มเข้าไปพัฒนาคุณภาพชีวิตฝึกฝนอาชีพให้ผู้ที่แจ้งความประสงค์แล้ว
ทั้งนี้ จากจำนวนผู้เข้าโครงการ บัตรสวัสดิการของรัฐทั้งหมด 4.06 ล้านราย มีผู้ที่ประสงค์ต้องการอบรมเพื่อพัฒนาอาชีพ 2.7 ล้านราย คิดเป็นสัดส่วน 70% ส่วนที่เหลือ 1.3 ล้านราย หรือ 30% เป็นกลุ่มผู้สูงอายุ พิการ ผู้ป่วยติดเตียง
จากการประเมินผลพบว่าผู้ที่เข้าอบรมฟื้นฟูอาชีพ 2.7 ล้านราย ได้ส่ง ผู้ดูแลผู้มีบัตรสวัสดิการแห่งรัฐ หรือทีมหมอประชารัฐสุขใจ เข้าไปสำรวจรายคนพบว่ามี 6 แสนราย ที่มีรายได้เพิ่มขึ้น และมีอีก 4 แสนราย ที่สามารถเพิ่มผลผลิตในอาชีพเดิม และอีก 2 แสนราย ที่ได้ทำอาชีพเสริม
ทั้งนี้ เตรียมเสนอเพิ่มจำนวนและขอขยายระยะเวลาฝึกอบรมจากเดือน ก.ย.เป็นเดือน ธ.ค. 2561 เพราะยังเหลือผู้อบรมที่ต้องเข้าสำรวจอีก 2 ล้านราย โดยหมอประชารัฐ 1 คน จะต้องดูแลเข้าสำรวจผู้อบรม 2,000 คน